पाएं अपने शहर की ताज़ा ख़बरें और फ्री ई-पेपरडाउनलोड करें
अजमेर मण्डल के सबसे बड़े रेलवे अस्पताल में पिछले साल खरीदे गए करीब 12 लाख 50 हजार रूपए कीमत के 20 पैरा मेडिकल माॅनिटर में से आधे अभी तक काम में नहीं लिए गए। जबकि गंभीर राेगियाें की माॅनिटरिंग के लिए मेडीकल वार्डाें में माॅनिटर की खासी जरूरत है। यह 20 मॉनिटर्स पिछली कोरोना लहर के दौरान महामारी से जूझ रहे रेलवे के मरीजों के लिये 14 करोड़ के कोरोना फंड में से खरीदे गये थे। काेराेना की पहली लहर कमजाेर पड़ने के साथ ही अस्पताल प्रशासन का ध्यान भी इनकी तरफ से हट गया।
यह माॅनिटर वेंटीलेटर पर लगाए जाते हैं। माैजूदा समय में जब प्रत्येक अस्पतालाें में बेड और वेंटीलेटर की कमी है, ऐसे समय में रेलवे अस्पताल के यह माॅनिटर भी कई मरीजाें की जिंदगी बचाने में काम आ सकते थे। दूसरी इस बारे में मुख्य चिकित्सा अधीक्षक डा. पीसी मीणा का कहना है कि अस्पताल में माॅनिटर पर्याप्त संख्या में है और सभी चालू हैं। जबकि हकीकत यह है कि अस्पताल के मेडिकल वार्डाें में जरूरत के मुताबिक माॅनिटर नहीं हैं।
बाजार रेट से ज्यादा कीमत में हुई थी खरीद, पूर्व में भी भेजी थी शिकायत
आरटीआई एक्टीविस्ट इमामुद्दीन ने स्थानीय रेल मंडल प्रबंधक कार्यालय से पैरा मेडिकल मॉनिटर्स के बारे में जन सूचना अधिकार अधिनियम2000 के तहत जानकारी मांगी थी। मांगी गई सूचना के जवाब में बताया गया है कि रेलवे अस्पताल के मुख्य चिकित्सा अधीक्षक डॉ पी सी मीणा ने ‘जेम’ के जरिये 20 पैरा मेडिकल टच स्क्रीन मॉनिटर्स जिनमें वयस्क और शिशु शामिल थे की खरीद के लिए टेंडर प्रक्रिया शुरू की थी।
टेन्डर शर्तो में टच स्क्रीन माॅनिटर होना साफ तौर पर दर्शाया गया था। कुल सात व्यापारियों ने अपनी अपनी रेट के हिसाब से टेन्डर भरे थे। टेन्डर 11 अप्रैल 20 को खोले गए। जिनमे से अक्षर मार्केटिंग वसई वेस्ट के व्यापारी ने 20 मोंनिटर्स की कीमत 11 लाख 8 हजार 800 रुपए भरे थे , नियमानुसार उसे एल वन भी घोषित किया गया। लेकिन सप्लाई ऑर्डर एल 02 रिलायंस फार्मा अजमेर के नाम जारी किया गया। इस व्यपारी ने 20 टच स्क्रीन मॉनिटर्स की कीमत 12 लाख 74 हजार 560 बताई थी । यह पूरी प्रकिया रेलवे अस्पताल के मुख्य चिकित्सा अधीक्षक डॉ मीणा की देख रेख में मुख्य फार्मासिस्ट सतीश सोनी के द्वारा पूरी की गई थी ।
जिस व्यापारी के नाम सप्लाई ऑर्डर दिया गया था उसने कांटेक कम्पनी का सी एम एस 8000 के 20 पैरा मेडिकल मॉनिटर्स वह भी बिना टच स्क्रीन 12 लाख 54 हजार 400 रुपये में सप्लाई किए थे। यह माॅनिटर टेंडर शर्तो के मुताबिक टच स्क्रीन वर्जन वाले नहीं थे। यह साधारण ‘ की ‘ पैड बोर्ड वाले हैं। पैरामेडिकल मॉनिटर स्थानीय बाजार में 20 से 25 हजार रूपए में उपलब्ध हैं, लेकिन रेलवे अस्पताल प्रशासन ने करीब 50 हजार रूपए प्रति माॅनिटर के हिसाब से फर्म काे पेमेंट किया है। माॅनिटर खरीद में गड़बड़ी काे लेकर रेलवे मुख्यालय काे भी पूर्व में शिकायत भेजी गई थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn